
KALI ANTHONY

Den hjerteløse hertugen

Miniserie: Bak slottsportene


De har brent seg før, men trenger hverandres ja. Kan tilliten vinnes tilbake under planleggingen av storslåtte bryllup? Bli med inn Bak slottsportene. Dette er andre del i miniserien.

 

Da Kali Anthony leste sin første kjærlighetsroman som fjortenåring, innså hun to ting: Det kan aldri bli for mange lykkelige slutter, og en vakker dag skulle hun skrive dem selv. Hun giftet seg med sin egen helt etter at vennskapet deres gikk over i kjærlighet, og begynte å skrive og det har hun fortsatt med. Når hun ikke sitter ved tastaturet, der hun stadig må dytte bort katten, liker hun å kle seg ut i vintageklær, jobbe i hagen eller gå lange turer med mannen og de tre barna deres i regnskogen i Queensland.


Til de som ble fortalt at de skulle nøye seg med det nest beste, men i stedet ventet på personen som kunne sette hjertet deres i brann. Denne historien er til dere.


1

«Av jord er du kommet, til jord skal du bli  …»

Sara sto ved det kongelige mausoleet mens presten holdt bisettelsen. En liten gruppe sørgende og offisielle vitner, slik Lauritanias grunnlov krever, stimlet sammen for å betrakte de tre store kistene til kongen, dronningen og kronprinsen som ventet på å bli gravlagt.

Hun brydde seg ikke om menneskene rundt seg, men konsentrerte seg utelukkende om kisten med kronprins Ferdinand Betencourts jordiske levninger. Landets flagg var drapert over kisten, som var pyntet med liljer, og duften av liljer var sterk i den stille morgenluften. For bare ti dager siden hadde hun vært lady Sara Conrad, hans forlovede. En kvinne som en dag skulle bestige tronen ved hans side  …

Den hysteriske lyden boblet ut av henne før hun rakk å kvele den. Hun holdt et lommetørkle for munnen for å prøve å dekke over latteren over hvor dum hun hadde vært. Hun hadde aldri trodd at uvitenhet kunne være lykken, men nå hadde hun lært en viktig lekse.

Du vil være ved hans side, du vil bære hans arvinger, men du vil aldri få hans hjerte  …

Giftige ord hvisket i en ballsal bare noen måneder tidligere. Ord uttalt av en kvinne, høy og elegant og verdensvant og alt det Sara ikke var, som fortalte henne nøyaktig hvor hennes plass var i hierarkiet av Ferdinands behov.

Hun tørket febrilsk øynene med et lommetørkle og lot som om latteren var en sørgmodig hulking. I virkeligheten hadde hun sørget over tapet av Ferdinand flere måneder før hans altfor tidlige død. Hun holdt lommetørkleet mot ansiktet og kastet et stjålent blikk på forsamlingen. Idet hun gjorde det, fikk hun en følelse av at noen stirret på henne. Hun snudde seg og oppdaget en mann hun ikke kjente, som stirret på henne. En fremmed i den lille gruppen av kjente fjes. Hun hadde ikke lagt merke til ham før i mylderet av svartkledde sørgende.

Han skilte seg ut. Fra den imponerende høyden hans til det perfekte snittet på den mørke dressen og dem myndige utstrålingen. Det eneste som var malplassert, var uttrykket av likegyldighet.

Så upassende, med tanke på at hun egentlig skulle sørge over sin forlovede i dag. Likevel kunne hun ikke kontrollere hvordan kroppen reagerte på denne fengslende fremmede. Akkurat som hun ikke kunne kontrollere det sydende sinnet over skuespillet alle hadde opprettholdt rundt henne. Den ondskapsfulle løgnen om at hun noensinne kunne ha hatt et «hengivent» forhold til kronprinsen. Forholdet hadde ikke vært et voksende kjærlighetsforhold, slik hun hadde innbilt seg, men preget av absolutt likegyldighet – i hvert fall fra hans side.

Så la den fremmede hodet på skakke og hevet et øyenbryn som om han sa: Jeg skjønner hva du gjorde.

Han visste at hun ikke sørget som de andre.

Sara så bort. Noen ganger vet man ting om seg selv, og Sara visste at hun ikke ville blitt en god dronning. Det var ikke rart at Ferdinand ikke kunne elske henne. Ikke med alle de «upassende» følelsene som truet med å bryte ut av henne, og som foreldrene og hoffet hadde krevd at hun skulle holde tilbake.

«Du må anstrenge deg mer, Sara …», var deres konstante refreng etter et malplassert smil eller, gud hjelpe henne, en latter. Det virket som om de alle sammen var innstilt på å ødelegge all glede.

De hadde nesten lykkes.

Det samme problemet så ikke ut til å ramme bestevenninnen hennes, det eneste gjenlevende medlemmet av Lauritanias kongefamilie. Annalise sto uttrykksløs overfor henne, en slank og ensom skikkelse. Opplevde hun den samme følelsen av å drukne av tanken på å bli dronning som Sara hadde opplevd bare ved tanken på å påta seg rollen?  Den lauretanske dronningen måtte gifte seg. Nå var det lite sannsynlig at Annalise ville finne den kjærligheten hun en gang hadde drømt om. Likevel sto hun der, stoisk og uberørt, slik en dronning skal. Hun la ikke merke til Saras indre uro i det hele tatt.

Sara stirret nok en gang ned i gulvet mens hun vred lommetørkleet i hendene. Sara burde sørge over tapet av fremtiden, men alt virket lettere fordi hun var … fri. Fri fra forventningene som hadde bundet henne så lenge hun kunne huske.

Hun ble forlovet med kronprinsen ved fødselen. Sara hadde fra første stund visst at hun var bestemt for én mann, og at hun skulle bli hans dronning. Nå, for første gang i løpet av sine tjuetre år, var livet hennes hennes eget. Hun var ikke bundet til en person som hun hadde lært at var mange ting, men ingen av dem var slik de så ut til å være. Det var den kvelden på det skjebnesvangre ballet at hun endelig innså at han aldri ville elske henne. Ethvert naivt håp om at han kunne, ble knust av ordene hans da hun konfronterte ham. Han så på det forestående ekteskapet deres som en plikt overfor landet sitt og ikke noe mer. Ikke noe løfte om troskap, bare en forventning om lange, ensomme år fanget i et ekteskap uten følelser. Det hadde ikke vært mulig å unnslippe det kongelige bryllupet.

Og nå? Nå var hun bare lettet. Det gjorde henne til en ond, ond person. Å tenke på seg selv når landets monarki nesten var utslettet. Men når hadde hun noen gang hatt den luksusen? Å være dronning hørtes fint ut når man var en liten jente som ønsket seg tiaraer og ballkjoler, helt til virkeligheten kom som et skred. Den ubarmhjertige pressen, andres sjalusi og fraværet av ekte venner. Til alt du kunne se for deg var en ensom fremtid begravd under den kalde vekten av forventninger …

Annalise gikk frem til familiens kister, men da hun nådde dem, så hun på Sara. Munnen sammenknepet og skjelvende av undertrykt gråt. Det var forbudt å gråte. Sara ønsket at verden ikke så på, og at hun kunne trøste venninnen sin.

De var begge unge kvinner som hadde mistet den verdenen de hadde forventet å våkne opp til hver dag. Livet deres var forandret for alltid.

Sara bøyde hodet og tok et stille farvel med det monarkiet hun trodde hun kjente, men som hun nå innså at hun aldri hadde forstått. Det fantes ikke noe eventyr her, ingen lykkelig slutt. Men livet lå likevel foran henne. Det eneste hun kunne gjøre, var å se tiden an til sjansen bød seg. Og nå hadde hun all verdens tid.

*

Lance avskydde begravelser. Det var ikke sorgen som plaget ham. Livet var en uendelig parade av sorg og tapte sjanser. Nei, det var hykleriet. De opphøyde døde hadde liten likhet med de menneskene de hadde vært i virkeligheten. De tre personene hvis liv de mintes i dag, var av den typen. Elsket av folket sitt, men bare en fantasi. En han ikke hadde noen interesse av å huske eller fremme.

Han hadde blitt invitert til å være offisielt vitne til begravelsen, slik den foreldede lauretanske grunnloven krevde. Han vendte tilbake til stedet der han hadde fått sin skolegang under farens lange periode som britisk ambassadør. Lance mente at han burde ha følt seg privilegert. Hans avdøde far hadde pleiet et nært vennskap med Lauritanias kongefamilie i den tro at det kunne hjelpe sønnens lykke som fremtidig hertug av Bedmore. Men sannheten var at Lance aldri ville ha vendt tilbake til dette konservative lille landet, selv med en direkte invitasjon fra dronningen, hvis ikke hans beste venn og forretningspartner Rafe De Villiers hadde bedt om det.

Han og Rafe hadde møtt hverandre på det prestisjetunge kongelige akakademiet her, der de begge kjempet mot det lauretanske aristokratiet på hver sin måte. De dystre årene hadde skapt et uangripelig kameratskap og en regel om at hvis den ene ba om hjelp, skulle den andre alltid svare uten å stille spørsmål. Et løfte som ble gitt da de ble mobbet på skolen fordi de var «annerledes». Rafe fordi han var borgerlig. Lance fordi han ikke var herfra.

Så her sto han altså omgitt av et dystert folkehav. Han hadde fått i oppgave å rapportere til Rafe om aristokratiets politiske intriger, for som borgerlig ville vennen hans aldri fått lov til å være med på denne høytidelige begivenheten. Lance hadde ikke noe ønske om å bli kjent med disse folkene igjen. Noen av dem prøvde å omskrive historien og snakke til ham som om den tidligere oppførselen deres ikke spilte noen rolle. Uansett var slekten hans finere enn resten av dem til sammen. For det å arve et hertugdømme hadde sine fordeler.

Rafe pønsket på noe, og antydet en merkelig interesse for den nye dronningen – en monark som måtte finne seg en ektemann, og det raskt, slik grunnloven foreskrev. Akkurat nå omringet alle kongefamiliens medsammensvorne henne, klare til å dolke hverandre i ryggen ved første anledning i kampen om å bli utnevnt til konge. Han listet opp navnene deres, de som så på henne med begjær, og de som kjempet om et gunstig ekteskap. Noen ting forandret seg aldri. Lauritania var gjennomsyret av fortiden. Fremtiden skremte folket her.

Lance tok et nytt glass fra en forbipasserende kelner. Den unge dronningen var han ikke interessert i, hvor vakker hun enn var. Han lot blikket gli rundt, søkte etter noe langt mer forlokkende. Kvinnen han hadde fått et glimt av i begravelsen.

Selv om hun var kledd i svart som resten av dem, hadde hun vært umulig å overse. Han antok at det å le i en begravelse hadde en tendens til å tiltrekke seg folks oppmerksomhet, men det virket ikke som om noen andre hadde lagt merke til det.

Da han fanget blikket hennes, smilte hun nesten. På en dag da det ikke fantes et glimt av håp, virket hun fylt til randen av håp. Han hadde fornemmet noe litt vilt og tøylesløst ved henne som han under vanlige omstendigheter gjerne skulle blitt kjent med i noen timer i en stor seng. Eller kanskje de ikke så vanlige omstendighetene var perfekte  …

Han fikk øye på henne og begynte å bevege seg for å komme frem til henne. Heldigvis var han et hode høyere enn de fleste, så det var vanskelig for henne å forsvinne selv om hun gled inn og ut av gruppene rundt seg. Han kunne ikke la henne unnslippe nå.

Lance innså nå, da han kom nærmere, hvor liten og skjør hun var. Selv i de beskjedne høyhælte skoene ville hun passe godt inn under haken hans hvis han holdt rundt henne. Han kunne ikke unngå å tenke at hun ville passe perfekt. Da han nådde frem til henne, sa han lavt i øret hennes: «Du har vært en uskikkelig jente».

Hun snudde seg med blussende kinn, en strålende skjønnhet med store øyne, altfor uskyldig for den blaserte mannen han hadde blitt.

Han ble en uhelbredelig kyniker den dagen foreldrene solgte søsteren Victoria til høystbydende for å fremme farens karriere. Nå foretrakk Lance en som var like kynisk som ham selv. Det var som om han var hypnotisert og ikke klarte å ta blikket fra henne. Selvfølgelig var det vakre kvinner overalt. Men han hadde aldri møtt noen som fikk tiden til å stå stille.

Hun la hodet på skakke og så opp på ham med store blå øyne, så bleke og kjølige at de var som vårens smeltevann fra fjellene. Munnen hennes var fyldig og rosa. Det var kanskje hun som rødmet, men han var målløs.

«Og hvorfor det?» Stemmen hennes var myk og melodisk, med en aksent som avslørte at hun var født i Lauritania.

«Du prøvde å la være å le.»

Hun la en elegant, hanskekledd hånd på brystet. «Hvis det er sant, ville det vært utrolig upassende av meg.»

Lance likte at hun ikke benektet det. For et herlig mysterium hun var. Men da hun så opp på ham, skimret tårene i øynene hennes. Selv om han hele livet hadde latt som om han ikke var en gentleman, hadde Lance fortsatt noen manerer. Han fant frem et lommetørkle og rakte det til henne.

«Kanskje det, men jeg er jo alltid upassende, så jeg dømmer alle etter min egen lave standard. Jeg pleier å si at hvis man ikke kan le av noe, er livet ikke verd å leve.» I pressen var han kjent for å ta svært lite på alvor. Det var en nøye kalkulert illusjon fra hans side. Noen ting var dødsens alvorlige, som søsterens nåværende situasjon. Alt annet var rett og slett uviktig.

Kvinnen foran ham lyste litt opp. Han burde vel presentere seg, men det var noe med mystikken mellom dem som pirrende.

«Du var i begravelsen. Burde jeg kjenne deg?»

Han la hånden på brystet og vaklet tilbake som om hun hadde såret ham. «Selvsagt bør du vite hvem jeg er. Det gjør alle.» Han rakte frem hånden. «Lance Astill. Faren min var britisk ambassadør i Lauritania i mange år. Og du er?»

«Sara Conrad.» Navnet hørtes kjent ut. En Conrad-gutt på skolen hadde vært en av hans mest iherdige plageånder. «Jeg var kronprinsens forlovede».

Lance stivnet. Han visste at Ferdinand hadde forlovet seg med en aristokrat, men han kunne ikke forestille seg at det var denne kvinnen. Hun var for full av liv til å la seg kveles av palassets strenge regler. Og kronprinsen var ikke kjent for sin trofasthet.

«Jeg er så lei for det,» sa han. Det var han ikke. Hun hadde sluppet unna ved en tilfeldighet.

Sara så opp på ham og rynket pannen en anelse. «Ikke vær det. Jeg er ikke lei for det.» Ordene ramlet ut av henne. Hun slo hånden for munnen, og øynene ble store. «Det skulle jeg ikke ha sagt. Ikke bry deg om meg. Det er sorgen som snakker.»

Han la hånden under albuen hennes og manøvrerte henne bort til en palme, utenfor de flestes hørevidde. På veien tok han et glass vin fra en forbipasserende kelner. Hun trengte å styrke seg. Denne kvinnen var for åpen og ærlig. Hun ville bli spist levende av mengden her. Akkurat nå kjempet de fleste av dem om å kurtisere den nye dronningen. Denne lyse og vakre kvinnen foran ham ville bli et offer på veien.

«Du virket ikke spesielt sørgmodig. Latteren din var litt av en avsløring …»

«Det var hysteri mer enn noe annet.»

«Du ser ikke ut til å ha en tendens til å bli hysterisk. Skal jeg ha en ampulle med luktesalt tilgjengelig i tilfelle du blir overveldet og besvimer?»

Hun så seg rundt i rommet som om hun lette etter noe eller noen. «Har du noen gang vært i en situasjon der du innså at alt du trodde du visste, var løgn?»

Han visste nøyaktig hva hun snakket om. Han nikket.

Hun fortsatte. «Jeg ble født til å være gemalinne, og se på meg.» Hun viftet med hendene opp og ned langs kroppen. Vinen i glasset skvulpet rundt, men hun sølte ikke. Hun tok en slurk. «Å snakke med en fremmed og vise … følelser. Det er ikke noe kongelig over meg. Jeg er sikker på at jeg ville ha vært en skuffelse. En forferdelig dronning. Ikke rart at han …»

Heldigvis var det mørke hjørnet bak velplasserte potteplanter et godt skjulested. «Trikset er at du må eie rollen, ikke kjempe mot den. Du er uangripelig hvis du ikke bryr deg.»

«Og det gjør ikke du?»

En gang i tiden hadde han brydd seg for mye. Ikke nå lenger. Victoria måtte bære byrden av hans største svikt. Telefonsamtalene ble raskt avsluttet da mannen hennes kom hjem. Merkelige blåmerker som hun påsto at hun hadde fått fordi hun var «klønete», selv om det aldri hadde vært noe problem for henne tidligere. De forferdelige mistankene han næret, som hadde vokst og vokst i løpet av årene hun hadde vært gift.

«Det eneste jeg bryr meg om, er å gi tabloidene saftige historier.»

Som de elsket å henge ham ut på forsiden, hver historie mer oppblåst enn den forrige, når det fantes en banal sannhet som ingen ønsket å høre. Det meste var ikke annet enn fiksjon.

«Du er en  … en skurk.»

Han bukket. «Til tjeneste. Astill-familien er beryktet for sine laster.

«Jaså?»

«Forfedrene mine har brukt århundrer på å sløse bort formuen vår. Vi kommer fra en lang rekke drankere, gamblere, ekteskapsbrytere og levemenn. Jeg har en familiehistorie å leve opp til, og jeg tar min rolle som familiens nåværende overhode på alvor.»

«Og hvilke laster velger du fra den berømte listen?»

«Ektesengen er hellig og trygg for meg. Ellers kan du velge og vrake. Men i det siste har gambling og drikking mistet sin tiltrekningskraft.» Stemmen hans var lav, og pusten hans var varm mot halsen hennes. «Hvis jeg vil opprettholde Astill-familiens skandaløse rykte, er det egentlig bare ett valg igjen  …»

Lance frydet seg over rødmen som steg opp i kinnene hennes igjen. Det gikk en skjelving gjennom henne. Han gikk nærmere. Han kunne ikke dy seg.

«Kanskje det er det jeg trenger,» hvisket hun.

Hjertet hans pumpet litt hardere. «Hva?»

«Livet mitt … det har vært så …» Hun veivet med hånden igjen, som om hun lette etter det rette ordet.

«Kontrollert?»

«Ja. Kanskje en skandale ville gjøre det hele mer interessant.»

Hun så opp på ham som om han var svaret på alle hennes bønner. Svært få mennesker interesserte ham. Enda færre holdt på oppmerksomheten hans. Akkurat nå fikk denne lille skapningen ham til å vibrere som en stemmegaffel. Som om han var helten hun lette etter. Det hørtes ut som om den vakre Sara Conrad trengte fantasien om en flukt, selv om han aldri kunne gi henne det.

Lances stemme ble enda lavere. Grov og ugjenkjennelig. «Skandale kan jeg gjøre.»

Hun fuktet leppene med tungespissen. «Takk.»

Det ene hviskede ordet eksploderte til liv. Det gjorde ham hard. Mer som en uerfaren guttunge enn en mann som skamløst hadde prøvd seg på vakre kvinner siden slutten av tenårene. Kraften i forespørselen hennes strømmet gjennom ham som et narkotikum. Berusende. Vanedannende.

Fristelse, ditt navn er Sara.

Han burde gå sin vei, men her, avskjermet fra mengden, med det uuttalte begjæret brusende i blodet, var det ingen steder han heller ville være.

«Sara!» Hun stivnet og bøyde hodet.

Et eldre par stirret misbilligende på ham. «Hvem er du?»

«Jeg er Astill, hertugen av Bedmore. Lance stirret ned på dem. «Og hvem i helvete er dere?»

Øynene deres ble store. Mødrene hadde prøvd å gifte bort døtrene sine til ham i årevis, for å gjøre hertuginne av dem. Det han avskydde mest, var at Sara sto der, kuet og taus.

«Foreldrene mine, grev og grevinne Conrad», sa hun.

Faren hennes tok ordet først. «Hvorfor har du skjult datteren vår bak dette buskaset?»

«Jeg ville trodd det var innlysende, med tanke på at det var begravelsen til forloveden hennes i dag.» Han hatet å måtte late som om hun sørget over den usle mannen, men han ville beskytte Saras rykte. Det var ikke hans oppgave å ødelegge det. «Lady Sara var utmattet og trengte litt tid for seg selv. Som gentleman var det min plikt å hjelpe henne.»

Moren bare stirret på ham. Så sperret hun opp øynene. Der var det. Hun visste det.

«Du.»

Han smilte. Øyeblikket av gjenkjennelse moret ham alltid. Som om det å stå for nær en kvinne ville ødelegge henne for alltid.

«Lance Astill. Du – du er … den utsvevende hertugen.» Kvinnen spyttet ut ordene. Lance var ganske stolt av tittelen som tabloidene hadde funnet på, selv om han ikke syntes at det var det mest kreative kallenavnet. Han tok ikke avstand fra kallenavnene, siden de holdt folk flest på fornuftig avstand.

«Ærlig talt foretrekker jeg dilettanthertugen selv. Men jeg eier det navnet de gir meg.» Han lente seg konspiratorisk fremover og blunket lurt. «Siden det stort sett er sant.»

Paret bleknet. «Sara, bli med oss!»

Sara sto fremdeles med hodet bøyd og trykket lommetørkleet han hadde gitt henne, mot munnen. Kanskje hun gråt. Men han trodde ikke det. Hvis han ikke tok helt feil, ga hun fra seg et herlig hikst av latter.

«Se hva du har gjort», sa han. «Hun er opprørt igjen. Etter alle mine tapre anstrengelser.»

«Du har gjort nok», sa moren.

Han hevet et myndig øyenbryn.

Hun nølte. «Deres Nåde.»

Det tok han som en seier. Å lure aristokrater var tross alt favorittleken hans.

«Det har dere også. Dere burde ta henne med hjem med en gang og legge henne til sengs med en kopp varm kakao.»

Sara hostet bak hånden.

Han senket stemmen konspiratorisk. «Det er det jeg ville gjort.»

Faren ble helt rød i ansiktet. «Kom, Sara. Vi går nå.»

Det er bra, tenkte han. Få henne vekk fra gribbene som kretset rundt her. Men han tvilte på at foreldrene hennes var noe bedre.

«Lady Sara?» Han fikk henne til å snu seg mot ham slik at hun sto med ryggen til foreldrene sine. Hun fjernet lommetørkleet og smilte til ham.

Tiden gikk rett og slett i stå.

Lance tok hånden hennes i sin. «Det har vært en fornøyelse, selv om jeg er lei for at det er under så uheldige omstendigheter. Jeg håper vi møtes igjen snart.» Det var det ingen sjanse for. Han kom sjelden til Lauritania, og han hadde ingen forventninger om å bli invitert til den nye dronningens bryllup. Likevel nøt han den lille fantasien som oppsto mellom dem om at et nytt møte var uunngåelig. Skjebnebestemt.

Hun fjernet ikke hånden sin fra hans. Varmen fra fingrene hennes sivet gjennom hansken. De dvelte for lenge, og det visste de begge to. Hun holdt blikket hans. «Gleden har også vært på min side. Takk for oppmerksomheten, Deres Nåde.»

Og for første gang siden han arvet tittelen, frydet han seg over å høre tiltalen som fulgte med.

